
RAPORT DE SPECIALITATE
privind modificarea Regulamentului de funcţionare a Consiliilor Consultative de Cartier aprobat prin aprobat prin HCL 612/16.11.2018


Având în vedere Expunerea de motive nr. SC2019-014416/10.06.2019 a Primarului Municipiului Timişoara, facem următoarele precizări:

Prin Hotărârea Consiliului Local nr.195/16.09.2003s-a aprobat constituirea Consiliilor Consultative de Cartier în municipiul Timişoara, ca instrumente de participare cetăţenească pentru îmbunătăţirea procesului decizional în administraţia publică locală, în scopul realizării în comun a unor acţiuni, lucrări, servicii şi proiecte de interes public local. 
Consiliile consultative de cartier (C.C.C.) au fost înfiinţate şi funcţionează potrivit prevederilor Legii nr. 215/2001 privind administraţia publică locală, precum şi în conformitate cu Hotărârea Consiliului Local Timişoara nr. 195/2003. 
Consiliile consultative de cartier sunt organizaţii cetăţenști, fără personalitate juridică, apolitică şi non-profit, care promovează valorile democraţiei prin realizarea unui dialog permanent între administraţia locală şi locuitorii unei anumite zone, asigurând astfel o participare activă a cetăţeanului la rezolvarea unor probleme concrete ale colectivităţii din care face parte. 
Consiliile consultative de cartier funcţionează în calitate de parteneri sociali ai Consiliului Local, în vederea identificării şi rezolvării problemelor comunităţii locale. Ele constituie instrumente de participare cetăţenească, pentru îmbunătăţirea procesului decizional în administraţia publică locală, în scop-ul realizării în comun a unor acţiuni, lucrări, servicii şi proiecte de interes public local.

Pentru constituirea efectivă şi funcţionarea Consiliilor Consultative de Cartier (C.C.C.), prin H.C.L. nr. 240/2003 s-a aprobat de către Consiliul Local al Municipiului Timişoara un Regulament-cadru de funcţionare a acestor consilii, în care s-a precizat cum se organizeazăC.C.C., modul de funcţionare al acestora, procedura de colaborare cu Consiliul Local al Municipiului Timişoara, posibilitatea fiecărui cetăţean de a se înscrie pe lista C.C.C. etc. Acesta a fost ulterior modificat prin intermediul H.C.L. nr. 29/22.02.2005 si H.C.L. 612/16.11.2018

Urmare a ședințelor C.C.C. realizate, în vederea îmbunatatirii modului de funcţionare al acestora propunem modificarea regulamentului în vigoare.

Având în vedere prevederile legale expuse în prezentul raport, apreciem că proiectul de hotărâre privind modificarea Regulamentului de funcţionare a Consiliilor Consultative de Cartier aprobat prin HCL 240/2003, modificat prin HCL nr. 29/22.02.2005 si 612/16.11.2018  îndeplinește condițiile pentru a fi supus dezbaterii și aprobării plenului Consiliului Local.

